Je la komenco de aŭgusto 2023, tuj post la Universala Kongreso, samideanoj lasis la elegantajn placojn de Torino kaj, karavane aŭ per siaj rimedoj, migris orienten al la marbordo de Adriatiko, Italio, iom norde de Venecio. Atendis ilin en la ĉarma urbeto Linjano Orsabla (Lignano Sabbiadoro) la pli malgranda, sed same interesa, kunkongreso de TEJO (Tutmonda Esperantista Junulara Organizo) kaj ILEI (Internacia Ligo de Esperantistaj Instruistoj) de la 5-a ĝis la 12-a de aŭgusto 2023. Kiel la unua fizika evento de ILEI post la jaroj de la pandemio, ĝi estas la frukto de longa planado. La ILEI-estrarano pri kongresoj Laura Brazzabeni kaj la prezidanto de la Komuna Kongresa Komitato Bruĉjo Kasini intense laboradis dum pluraj monatoj kun la estraro de TEJO por organizi kiel eble plej bone la restadon de pli ol 400 homoj kaj harmoniigi la apartajn necesojn de la du organizoj. Inter la komunaj rezultoj estis la riĉe alloga kongresa libro kaj la mojosa kongresa sako kun la devizo “Kune por Esperanto-Edukado”, kiuj certe iĝos kolektaĵoj. Disdonis ilin ĉe la akceptejo de TEJO grupo de junaj volontuloj, inkluzive de afabla ĉina kirurgia studento kaj de belaj litovaj medicinaj studentinoj, kiuj organizos la venontjaran junularan kongreson en sia lando. La volontuloj de ILEI faris la samon en sia akceptejo, dediĉita al “Verda Majo”, pri kiu prelegis dum la kongreso Isikawa Tieko. Fakte, eble pro la proksimeco kun la urbo de Marko Polo, ne nur ital-rilataj, sed ankaŭ ĉin-rilataj temoj aparte abundis en la ĉi-jara ILEI-kongreso.
#000000